ઉત્તરાયણમાં પતંગને સૌથી વધુ ઊંચે ને ઊંચે આભને અડે ત્યાં સુધી ચડાવવાના શોખીન મેહુલને નાનપણથી સૌથી ઊંચા પર્વતો, બિલ્ડિંગો ખૂબ આકર્ષતાં હતાં. ડો. દીપક લેઉઆએ ટ્રેકિંગનું કહેતાં આ નાનપણનો શોખ લાવા બની ભભૂકી ઊઠ્યો. 2013માં જ સૌર કુંડી ટ્રેકનું આયોજન કર્યું. મનાલીથી શરૂ થતો આ ટ્રેક હિમાલયના અદ્ભુત સૌંદર્યનું દર્શન કરાવે છે. આ ટ્રેક દરમિયાન હિમાલયની ધૌલાધર અને પીર પંજાલ રેન્જ, હનુમાનટિબ્બા, દેવટિબ્બા જેવાં શિખરો અને રોહતંગ પાસ એ મેહુલનું મન મોહી લીધું! એટલું જ નહિ, પણ ઊંચાઈ પણ આવેલું સુંદર મજાનું સરોવર તેમ જ પ્રકૃતિ સૌંદર્યે મેહુલને માઉન્ટ બ્યુટીથી ભરી દીધો! એ વખતે જ માઉન્ટ એવરેસ્ટનો વિચાર સળવળી ઊઠ્યો! એને એ વખતે ક્યાં ખબર હતી કે આ એક વિચાર જ આજથી પાંચ વર્ષ પછી માઉન્ટ એવરેસ્ટ પર મને ઊભો રાખી દેશે!